Einn hluti samkomulags , sem formenn þingflokkanna og forseti Alþingis hafa gert sín á milli , snýr að því að bæta verklag til framtíðar varðandi afgreiðslu þingmannamála . Þingflokksformenn munu samkvæmt samkomulaginu hitta forseta Alþingis í janúar næstkomandi og fara yfir stöðuna . Þau munu enn fremur hittast með reglubundnum hætti eftir það . Halldóra Mogensen , þingflokksformaður Pírata , segir í samtali við Kjarnann það vera í sjálfu sér áhugavert að minnihlutinn hafi þurft að knýja bætt verklag fram í þessari samningalotu . „ Vonandi er þetta upphafið af þeim bættu vinnubrögðum sem ríkisstjórnin hefur verið að lofa , “ segir hún . Kjarninn greindi frá því fyrr í dag að þingflokksformennirnir hefðu komist að samkomulagi um þinglok en samkvæmt starfsáætlun þingsins átti síðasti þingfundur fyrir jólafrí að vera í dag . Það náði þó ekki fram að ganga og hafa samningaviðræður þokast áfram í vikunni milli þingflokksformanna og forseta Alþingis . Auglýsing Þingstörf halda áfram í dag og á mánudaginn og er samkvæmt samkomulagi búist við því að síðasti dagur þingsins á þessu ári verði á þriðjudaginn næstkomandi . Hver flokkur í stjórnarandstöðunni fær þar með sitt mál til afgreiðslu fyrir jól . Ánægður með samkomulagið Logi Einarsson , formaður Samfylkingarinnar , sagðist í samtali við Kjarnann í morgun að mörgu leyti vera ánægður með þetta samkomulag . „ Það sem mér finnst spennandi er að þingflokksformenn taki stöðuna eftir áramót og hittist með reglubundnum hætti eftir það , “ sagði hann . Þannig fengju þingmannamál meira vægi en honum hefur fundist ganga hægt hjá ríkisstjórninni að efna yfirlýsingar sínar um samvinnu . „ Svo verður bara að koma í ljós hvort þetta virki en þetta er ágætis byrjun . Það er gott að búa til vettvang sem byggist á trausti , “ sagði Logi . Hann sagði jafnframt að eftir þessa stuttu reynslu sína á þingi þá væri tilfinning hans sú að verklag á Alþingi væri að einhverju leyti fyrirfram tilbúið handrit sem byggðist á tortryggni en hann taldi að full ástæða væri til að breyta því . Stjórnarandstöðuflokkarnir ættu að hafa sinn rétt og sömuleiðis sína rödd . „ Með því að gera þetta samkomulag þá er það viðleitni til að breyta þessu . “ Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .